14.

A megállapodás a következőkre összpontosít: — az NDICI – Globális Európa eszköz keretében finanszírozott fellépések esetében fő megközelítésként földrajzi programokat kell alkalmazni annak érdekében, hogy maximalizálni lehessen az uniós támogatás hatását, és az uniós fellépést közelebb lehessen vinni a partnerországokhoz és azok lakosságához. Ezt az általános megközelítést tematikus programok és gyorsreagálási fellépések egészítik ki, egyúttal összhangot és koherenciát biztosítva az összes program és tevékenység között, — az eljárási rendelkezések és az eszköz globális hatálya közötti egyensúly. Ennek kapcsán megállapodás született arról, hogy a földrajzi és tematikus programokra vonatkozó programozási dokumentumokat végrehajtási jogi aktusok útján fogadják majd el, a Bizottság pedig felhatalmazást kap arra, hogy felhatalmazáson alapuló jogi aktusokat fogadjon el mindenekelőtt a következők módosítása céljából: a fejlesztést és a fejlesztést szolgáló biztonságot támogató kapacitásépítésre fordítható maximális összeg, a külső tevékenységi garancia maximális összege, a maximális feltöltési összeg és a tartalékfeltöltési ráták, a II., III. és IV. mellékletben felsorolt együttműködési és beavatkozási területek, az EFFA+-műveletek V. mellékletben felsorolt prioritási területei, valamint a VI. mellékletben felsorolt fő teljesítménymutatók, továbbá a rendeletnek a következőkkel történő kiegészítése céljából: egyedi célkitűzések, prioritást élvező együttműködési területek, tematikus célok és indikatív pénzügyi támogatások a kiválasztott alrégiók vonatkozásában, valamint egy nyomonkövetési és értékelési keret létrehozására vonatkozó rendelkezések; — átfogó, összehangolt és célzott megközelítés, különösen a szakpolitika elsődlegessége elvének alkalmazása révén, amely az Európai Parlament állásfoglalásaira is kiterjedő kibővített szakpolitikai kereten (7. cikk) és inkluzív párbeszéden alapul, valamint azon döntésnek köszönhetően, hogy a bizottság különböző, a beavatkozás meghatározott területeiért – például a földrajzi és a tematikus programokért, valamint a gyorsreagálási fellépésekért – felelős formációkban is ülésezhet majd, illetve hogy a tagállamok kérhetik majd a rendelet végrehajtásával kapcsolatos bármely más ügy vizsgálatát, különösen a többéves programozási dokumentumokat, többek között a félidős és az ad hoc felülvizsgálatokat és értékeléseket illetően, — az eszköz célkitűzéseinek megvalósítását biztosítja emellett egy sor kiadási célérték is, amelyek a hivatalos fejlesztési támogatásra vonatkozó célérték kivételével bekerültek a preambulumba, és a források következő elvek mentén történő elosztását hivatottak biztosítani: legalább 93 % hivatalos fejlesztési támogatásra; 30 % éghajlatvédelmi célokra; a fellépések legalább 85 %-a a nemek közötti egyenlőség céljára, amelynek legalább 5 %-át G2 besorolású fellépésekre, míg a hivatalos fejlesztési támogatás legalább 20 %-át a társadalmi befogadás és a humán fejlődés céljára kell fordítani; valamint legfeljebb 5 % határokon átnyúló együttműködésre, a szomszédságpolitikai pénzügyi keretből. Az NDICI – Globális Európa eszköz mindemellett a biológiai sokféleségre vonatkozó átfogó MFF-célkitűzéshez is hozzá fog járulni ((48) preambulumbekezdés), — az eszköz hozzá fog járulni továbbá az uniós migrációs politikával összhangban álló és azt kiegészítő olyan átfogó uniós válaszlépésekhez, amelyek a migrációhoz és a kényszerű lakóhelyelhagyáshoz kapcsolódó kihívásokra, szükségletekre és lehetőségekre reagálnak; ennek szellemében indikatív jelleggel az NDICI pénzügyi keretösszegének 10 %-át kifejezetten a migráció és a kényszerű lakóhelyelhagyás kezelését és irányítását támogató fellépésekre, valamint e jelenségek kiváltó okainak kezelését célzó fellépésekre fordítják majd, — a külső hitelezési megbízatás (49. cikk (1) bekezdés) kibővül, az eszközöket pedig átcsoportosítják a közös tartalékalapba (31. cikk (8) bekezdés), — létrejön az új Európai Fenntartható Fejlődési Alap Plusz (a továbbiakban: EFFA+), amely elődjére, az Európai Fenntartható Fejlődési Alapra (EFFA) épül, és amely a külső tevékenységi garanciával együtt vissza nem térítendő támogatások, költségvetési biztosítékok és pénzügyi eszközök formájában támogatást nyújthat egyrészt olyan finanszírozási és beruházási műveletekhez, amelyek az NDICI – Globális Európa hatálya alá tartozó földrajzi területeken található partnerországokban valósulnak meg, másrészt pedig az Előcsatlakozási Támogatási Eszköz (IPA III) kedvezményezett országaiban megvalósuló műveletekhez, — a szöveg tovább pontosítja az Európai Beruházási Bank szerepét, így a bank megbízást kap egy olyan kizárólagos, célzott beruházási keret végrehajtására, amely az államokkal és nem kereskedelmi jellegű, alsóbb államszervezeti szintű partnerekkel végrehajtott műveletek tekintetében nyújt fedezetet, valamint adott esetben olyan további, nem kizárólagos célzott keretek végrehajtására, amelyek a kereskedelmi jellegű, alsóbb államszervezeti szintű partnerekkel végrehajtott műveletek, illetve a közvetlen külföldi tőkebefektetésnek, a kereskedelemnek és a partnerországok gazdaságai nemzetköziesítésének előmozdítását célzó műveletek tekintetében nyújtanak fedezetet, — a szomszédságpolitikai térségben végrehajtott fellépések finanszírozására vonatkozó átfogó megközelítés további biztosítékaként a szöveg új rendelkezésekkel egészül ki a szomszédságpolitikai térségre vonatkozó egyedi célkitűzések (18. cikk, átkerült a II. mellékletből) és a több országra irányuló programok (21. cikk) tekintetében, — az NDICI keretében nem támogatható fellépések és intézkedések meghatározása (a 29. cikk szerinti kizárt tevékenységek), — az újonnan felmerülő kihívások és prioritások számára képzett tartalék felhasználásának, valamint annak megemlítése a preambulumbekezdésekben, hogy a harmadik országokban a demokrácia, az emberi jogok, illetve a jogállamiság helyzetének romlása esetén felfüggeszthető a támogatás, — olyan indikatív jellegű fő teljesítménymutatók meghatározása, amelyek segítik a rendelet egyedi célkitűzéseinek megvalósításához való uniós hozzájárulás mérését (VI. melléklet), — a rendelet visszamenőleges hatállyal történő alkalmazása 2021. január 1-jétől (27. cikk (4) bekezdés és 50. cikk, valamint (60) és (85) preambulumbekezdés).